**Сиваш** или **Гнило Море** (украински: *Сиваш, Гниле Море*, кримскотатарски: *Sıvaş, Çürük Deñiz, Съваш, Чюрюк Дениз*) - залив во западниот дел на Азовското Море. Тој го одделува полуостровот Крим од соседниот континентален дел. Низ него поминува границата меѓу Република Крим и Херсонска Област во Украина. Името Сиваш во превод од кримскотатарски јазик значи *кал, нечистотија*.

* Сателитска снимка на заливот Сателитска снимка на заливот
* Карта на заливот Карта на заливот

Географија
----------

Централниот дел на Сиваш
Сиваш е одделен од Азовското Море со долг и тесен песочен полуостров, наречен Арабатска Стрелка. Поврзан е со морето со два теснеци. Северниот е Генически Теснец, а јужно од него е и вториот теснец Промоин. Во најзападниот дел заливот ги заплиснува бреговите на Перекопскиот Мореуз, кој пак го одделува од Црното Море. Тесниoт Чонгарски Теснец го дели Сиваш на источен и западен дел. Се состои од 11 малку солени и многу солени заливчиња. Неговата должина изнесува околу 200 километри, а ширината едвај од 2 до 35 километра.

Површината на заливот е околу 2.560 км². Тој е исклучително плиток. Неговата најголема длабочина е околу 3 метра, а средната длабочина е едвај 0,5 — 1,0 метар. Во летните месеци водата силно се загрева и дава миризба на гнилеж. Од таа причина често се нарекува и Гнило Море. Поради интензивното испарување водата во заливот е со висока соленост. Околу 100 км² од вкупната површина на заливот се островчиња, а уште 560 км² периодично се покриени со вода.

Сиваш се полни со вода од Азовското Море и во многу слаба мерка од реките и потоците кои се влеваат во него. Бреговите му се ниски, рамни и мочурливи. Во текот на летото рабовите на бреговите се покриваат со сол.

Дното е покриено со слој кал со дебелина од околу 5 метра. Соленоста варира од 22 ‰ на север до 87 ‰ на југ. Водите на заливот се богати на хлорни соединенија, натриум, магнезиумов бромид, магнезиумов сулфат и други соли.

Вкупните залихи на сол се проценети на 200 милиони тони. По бреговите на заливот се наредени фабрики за добивање на сол, минерални соли и производство на фосфатни ѓубрива.

Флора
-----

Водите на заливот можат да добијат црвеникава боја што се должи на микроалгите *Dunaliella salina* кои не се растворливи во сол.
Источните делови се со пониска соленост и се погодни за развој на трски и други растенија кои сакаат влага .

Големите острови во централниот дел на Сиваш се покриени со степска вегетација како лале, пелин, жалфија, Agropyron cristatum, виук.

Бреговите на заливот се обраснати од растенија отпорни на сол Salicornia, Tripolium, тегавец, Limonium, лобода.

Галерија
--------

* КримКрим
* Солани (1820)Солани (1820)
* Советски војници го минуваат Сиваш во Втората светска војнаСоветски војници го минуваат Сиваш во Втората светска војна
* Плитките води на СивашПлитките води на Сиваш
* Сиваш во црвениква боја поради микроалгите Dunaliella salinaСиваш во црвениква боја поради микроалгите *Dunaliella salina*

Наводи
------

1. 1 2 3  V. Siokhin; I. Chernichko; V. Kostyushyn; N. Krylov; Yu. Andrushchenko; T. Andrienko; Ya. Didukh; V. Kolomijchuk; L. Parkhisenko; R. Chernichko; T. Kirikova (2000). V. Siokhin; V. Kostyushyn (уред.). *Sivash: the lagoon between two seas* (PDF). ISBN 9058829960. Архивирано од изворникот (PDF) на 2014-05-12. Посетено на 2017-05-12.

Надворешни врски
----------------

* Сиваш — национален парк Архивирано на 9 август 2017 г.
* Сиваш, или Гнило Море
* Езеро Сиваш Архивирано на 4 февруари 2013 г.

|  |  |  |
| --- | --- | --- |
| 

|  |  |
| --- | --- |
| Нормативна контрола | 
* VIAF: 315139099
* GND: 4271871-5

 |

 |